Daar is agtien jaar se goeie feeste agter die rug en in daardie tyd het die Gariep Kunstefees eie aan elke inwoner, besoeker, uitstaller, kunstenaar en diensverskaffer geword. Wanneer die lamppale met die jaarlikse feesplakkaat versier word, die GariepGeite in al wat ‘n kafee en haarsalon is rondlê en die pretpark in die dorp aankom, dan weet jy – dis Garieptyd.
Vir diegene wat altyd die fees verdedig het, ondersteun het, geborg het en saam met ons gedeel het in die vreugde daarvan – baie dankie. Vir die wat help werk het, baie selfs sonder vergoeding – ons sal nooit na waarde vir julle kan dankie sê nie. Vir die wat meestal oningelig was, maar steeds hulle stemme wou laat hoor – jammer ons kon nie aan julle verwagtinge voldoen nie.
Die wonderlike bly steeds hoe die Skepper nog altyd voorsien het en selfs nou uitkoms gebring het en ‘n pad gemaak het vir die Gariep Kunstefees om ‘n nalatenskap van die kunste aan Kimberley te gee wanneer die deure vir oulaas sluit. Alle eer aan ons Hemelse Vader vir Sy genade, die passie wat Hy ons gegee het, Sy voorsiening, ons deursettingsvermoë en Sy goedheid wat ons in staat gestel het om goed te kon wees vir soveel ander. Gariepgroete… vir oulaas.